
Vadovaudamasi Lietuvos Respublikos vietos savivaldos įstatymo 15 straipsnio 2 dalies 
19 punktu, Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklėmis, patvirtintomis Lietuvos Respublikos finansų ministro 2002 m. 
vasario 11 d. įsakymu Nr. 40 „Dėl skolų beviltiškumo ir pastangų šioms skoloms susigrąžinti įrodymo bei beviltiškų skolų sumų apskaičiavimo tvarkos patvirtinimo“, Viešojo sektoriaus apskaitos ir finansinės atskaitomybės 17-ojo standarto „Finansinis turtas ir finansiniai įsipareigojimai“, patvirtinto Lietuvos Respublikos finansų ministro 2008 m. birželio 27 d. įsakymu Nr. 1K-223, „Dėl 17-ojo viešojo sektoriaus apskaitos ir finansinės atskaitomybės standarto patvirtinimo“ 61 punktu bei Inventorizacijos taisyklėmis, patvirtintomis Lietuvos Respublikos Vyriausybės 2022 m. birželio 15 d. nutarimu Nr. 630 „Dėl inventorizacijos taisyklių patvirtinimo“, Jurbarko rajono savivaldybės taryba n u s p r e n d ž i a:
1. Patvirtinti Skolų pripažinimo beviltiškomis, jų nurašymo, apskaitos ir inventorizavimo tvarkos aprašą (pridedama).
2. Paskelbti šį sprendimą Teisės aktų registre ir Jurbarko rajono savivaldybės interneto svetainėje.

SKOLŲ PRIPAŽINIMO BEVILTIŠKOMIS, JŲ NURAŠYMO, APSKAITOS IR INVENTORIZAVIMO TVARKOS APRAŠAS

I SKYRIUS 
BENDROSIOS NUOSTATOS

1. Skolų pripažinimo beviltiškomis, jų nurašymo, apskaitos ir inventorizavimo tvarkos aprašas (toliau – Aprašas) reglamentuoja Jurbarko rajono savivaldybės(toliau – Savivaldybė)  administracijos, jos padalinių ir kitų Savivaldybės biudžeto lėšomis finansuojamų biudžetinių įstaigų (toliau – Įstaigos) skolų pripažinimo beviltiškomis, jų įrodymo procedūras, skolų nurašymą, apskaitą bei inventorizavimą.
2. Aprašo nuostatos taikomos visoms Įstaigoms, kurios savo apskaitoje registruoja gautinas sumas ir siekia nustatyti skolų beviltiškumo faktą bei pagrįsti pastangas šioms skoloms susigrąžinti.
3. Šis Aprašas parengtas vadovaujantis Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklėmis, patvirtintomis Lietuvos Respublikos finansų ministro 2002 m. vasario 11 d. įsakymu Nr. 40. Viešojo sektoriaus apskaitos ir finansinės atskaitomybės 17-uoju standartu „Finansinis turtas ir finansiniai įsipareigojimai“, patvirtintu Lietuvos Respublikos finansų ministro 2008 m. birželio 27 d. įsakymu Nr. 1K-223, Inventorizacijos taisyklėmis, patvirtintomis Lietuvos Respublikos Vyriausybės 2022 m. birželio 15 d. nutarimu Nr. 630.
4. Aprašo tikslas – užtikrinti teisingą ir skaidrų Įstaigų finansinio turto (skolų) valdymą, savalaikį nuvertėjimo nustatymą bei teisingą beviltiškų skolų nurašymą iš balansinių sąskaitų, laikantis teisėtumo ir racionalumo principų.
5. Visos šiame Apraše vartojamos sąvokos suprantamos taip, kaip jos apibrėžtos Lietuvos Respublikos vietos savivaldos įstatyme, Viešojo sektoriaus atskaitomybės įstatyme ir Viešojo sektoriaus apskaitos standartuose (VSAFAS).

II SKYRIUS
SKOLŲ PRIPAŽINIMO BEVILTIŠKOMIS PAGRINDAI

6. Beviltiška skola gali būti pripažinta ta gautina suma, jos dalis ar delspinigiai (toliau – skola), kurios neįmanoma arba netikslinga išieškoti iš fizinio ar juridinio asmens (toliau – skolininkas) dėl šių priežasčių: 
6.1. Įstaiga negali susigrąžinti skolos, kuri neviršija arba yra lygi 50 eurų, praėjus ne mažiau kaip trejiems metams nuo skolos atsiradimo momento užfiksavimo apskaitos dokumentuose ir registruose. 
6.2. Įstaiga negali susigrąžinti skolos, kuri viršija 50 eurų, praėjus ne mažiau kaip penkeriems metams nuo skolos įtraukimo į pajamas (apskaitą). 
6.3. Skolininkas yra miręs arba paskelbtas mirusiu ir nėra įpėdinių, galinčių atsakyti už skolinius įsipareigojimus, arba įpėdinio (teisių perėmėjo) turto nepakanka skolai padengti.
6.4. Skolininkas (juridinis asmuo) yra likviduotas ir nėra jo teisių bei pareigų perėmėjo. 
6.5. Skolininkas yra bankrutavęs ir dėl šios priežasties Įstaiga negali atgauti skolos. 
6.6. Yra suėjęs skolos išieškojimo senaties terminas, o terminas nebuvo atnaujintas teismo tvarka.
6.7. Skolos išieškojimo (vykdymo) išlaidos yra didesnės už pačią skolą.
7. Spręsti, ar Įstaiga negali susigrąžinti skolų ir stengiasi jas susigrąžinti, galima tik tada, kai skolininkui arba jo teisių perėmėjui pagal sutartį ar kitą dokumentą atsiranda teisinė pareiga sugrąžinti skolas.
8. Visais šio Aprašo 6 punkte nurodytais atvejais Įstaigos privalo turėti dokumentus, įrodančius ne tik skolos beviltiškumą, bet ir Įstaigos darytas pastangas šioms skoloms susigrąžinti.
9. Skola negali būti laikoma beviltiška, jei Įstaiga praleido teisės aktų nustatytus senaties terminus dėl savo nerūpestingumo (terminai neatnaujinami) arba jei skolą grąžina ne skolininkas, o kitas asmuo.

III SKYRIUS
SKOLŲ BEVILTIŠKUMĄ ĮRODANTYS DOKUMENTAI

10. Visais šio Aprašo 6 punkte nurodytais atvejais Įstaiga privalo turėti dokumentus, įrodančius ne tik skolos beviltiškumą, bet ir Įstaigos darytas pastangas šioms skoloms susigrąžinti.
11. Aprašo 6.1 papunktyje nurodytu atveju (kai skola neviršija 50 eurų) skolų beviltiškumą ir pastangas jas susigrąžinti įrodo: 
11.1. skolų suderinimo aktai (jei jie sudaromi) arba įrodymai, kad skolininkui buvo siųsti mokėjimo ar informaciniai pranešimai, priminimai, registruoti laiškai ar kita Įstaigos dokumentacija, leidžianti daryti išvadą, kad atgauti skolos negalima; 
11.2.  skolų beviltiškumą ir pastangas įrodančių dokumentų gali būti nereikalaujama, jei skolos išieškojimo išlaidos (pvz., registruoto laiško siuntimas) būtų didesnės už pačią skolos sumą.
12. Aprašo 6.2 papunktyje nurodytais atvejais (kai skola viršija 50 eurų) skolų beviltiškumą ir pastangas jas susigrąžinti įrodo: 
12.1. šio Aprašo 11.1. papunktyje nurodyti dokumentai; 
12.2. įsiteisėjęs teismo sprendimas, nuosprendis ar nutartis, kuriais patvirtinama Įstaigos teisė  susigrąžinti skolas, arba teismo sprendimas, kuriuo sumažinama ar paneigiama skolininko skola; 
12.3. antstolio surašytas aktas ir vykdomasis dokumentas, pagal kurį išieškojimas nebuvo įvykdytas arba įvykdytas tik iš dalies, arba dokumentai, patvirtinantys, kad skolininkas neturi turto ir kreditorių reikalavimų nepavyko patenkinti bylose su kitais kreditoriais.
13. Kai skolininkas yra miręs arba paskelbtas mirusiu, beviltiškumą įrodo: 
13.1. skolininko mirties faktą patvirtinantis liudijimas arba išrašas iš mirties įrašo; 
13.2.  dokumentai, patvirtinantys faktą, kad skolininko palikto turto nepakanka skolai padengti, o jei įpėdinis atsako visu savo turtu – dokumentai, įrodantys įpėdinio turto nepakankamumą; 
13.3. oficialūs dokumentai, nurodantys, kas yra skolininko įpėdinis arba teisių perėmėjas.
14. Kai skolininkas (juridinis asmuo) yra likviduotas, beviltiškumą įrodo Registrų centro pažyma ar išrašas apie likviduoto asmens išregistravimą iš Juridinių asmenų registro.
15. Kai skolininkas yra bankrutavęs, beviltiškumą įrodo: 
15.1. įsiteisėjusi teismo nutartis likviduoti įmonę dėl bankroto arba kreditorių susirinkimo nutarimas paskelbti įmonę likviduojama dėl bankroto; 
15.2. įsiteisėjęs teismo sprendimas baigti fizinio asmens bankroto bylą.
16. Skolos atsiradimo faktą ir datą Įstaigoje įrodo gautinų sumų inventorizavimo aprašai, atsiskaitymų žiniaraščiai ar kiti apskaitos registrai.
17. Reikalavimas turėti antstolio aktus ar teismo sprendimus netaikomas, jei Įstaiga faktus apie skolininko statusą (mirtį, likvidavimą, bankrotą) gali patikrinti valstybės registrų duomenų bazėse.
18. Jei dokumentai surašyti užsienio kalba, Įstaiga privalo turėti nustatyta tvarka patvirtintą dokumento vertimą į lietuvių kalbą. Oficialūs užsienio valstybių dokumentai turi būti legalizuoti arba patvirtinti „Apostille“, išskyrus teisės aktuose numatytas išimtis.


IV SKYRIUS
SKOLŲ PRIPAŽINIMO BEVILTIŠKOMIS TVARKA IR NURAŠYMAS

19. Įstaigos vadovas užtikrina, kad po kasmetinės inventorizacijos (arba pagal poreikį) atsakingi darbuotojai surinktų ir pateiktų tam skirtai komisijai visus reikiamus skolų beviltiškumą bei pastangas jas susigrąžinti įrodančius dokumentus.
20. Įstaigos vadovo įsakymu sudaroma komisija (toliau – Komisija), kuri analizuoja skolų negrąžinimo priežastis, nustato skolų beviltiškumo faktą ir teikia motyvuotus siūlymus dėl jų pripažinimo beviltiškomis. Komisija savo darbe vadovaujasi šiuo Aprašu ir kitais galiojančiais teisės aktais.
21. Sprendimą dėl skolos pripažinimo beviltiška ir jos nurašymo iš apskaitos dokumentų (balanso), atsižvelgdamas į Komisijos motyvuotą siūlymą, priima: 
21.1. Įstaigos vadovas savo įsakymu, kai skola vienam skolininkui neviršija 1 000 eurų; 
21.2. Jurbarko rajono savivaldybės taryba savo sprendimu, kai skola vienam skolininkui yra lygi 1 000 eurų arba ją viršija.
22. Jei skola yra Jurbarko rajono savivaldybės administracijos, sprendimą dėl kreipimosi į Savivaldybės tarybą (kai skola viršija 1 000 eurų) priima Savivaldybės administracijos direktorius, remdamasis Komisijos pateikta motyvuota išvada. Kitų biudžetinių įstaigų vadovai dėl didesnių nei 1 000 eurų skolų į Savivaldybės tarybą kreipiasi tiesiogiai, be Savivaldybės administracijos direktoriaus tarpininkavimo.
23. Pripažintos beviltiškomis skolos yra nuvertinamos ir nurašomos iš balanso (apskaitos registrų). Tai atliekama tik tada, kai Įstaiga netenka teisės finansinį turtą kontroliuoti (gauna visą naudą, baigiasi teisių galiojimo laikas arba perleidžia teises kitoms šalims).
24. Nurašius skolas iš balansinių sąskaitų, jos tą pačią dieną privalo būti užregistruojamos nebalansinėje sąskaitoje.
25. Nurašytos beviltiškos skolos nebalansinėje sąskaitoje kontrolės tikslais saugomos 
10 metų (arba kitą teisės aktų nustatytą terminą) nuo jų nurašymo iš balanso dienos. Suėjus šiam terminui, jos nurašomos iš nebalansinės apskaitos.
26. Jei nurašyta beviltiška skola ar jos dalis vėliau atgaunama, visa gauta suma nedelsiant įtraukiama į Įstaigos pajamas ir pervedama į savivaldybės biudžetą.
27. Įstaiga, atlikdama kasmetinę inventorizaciją, privalo inventorizuoti ir nebalansinėje sąskaitoje esančias beviltiškas skolas, sudarydama atskirus inventorizavimo aprašus.

V SKYRIUS
APSKAITA IR INVENTORIZAVIMAS

28. Beviltiškų skolų apskaita tvarkoma vadovaujantis viešojo sektoriaus apskaitos ir finansinės atskaitomybės standartais, patvirtintais Lietuvos Respublikos finansų ministro įsakymais.
29. Sprendimą dėl skolos pripažinimo beviltiška priėmus Įstaigos vadovui arba Savivaldybės tarybai, šios skolos nurašomos iš balansinių sąskaitų ir tą pačią dieną užregistruojamos nebalansinėje sąskaitoje.
30. Įstaigos privalo atlikti skolų (gautinų sumų) bei įsipareigojimų inventorizaciją ne rečiau kaip kartą per ataskaitinius metus pagal ataskaitinių metų paskutinės dienos (gruodžio 31 d.) duomenis.
31. Inventorizacija atliekama gautinų sumų likučius pagal finansinės apskaitos duomenis palyginant su suderinimo aktais arba, jei suderinti neįmanoma, su dokumentais, kuriais pagrindžiamos gautinos sumos (sutartimis, teismo sprendimais ir kt.).
32. Viešojo sektoriaus subjektų tarpusavio gautinos ir mokėtinos sumos derinančios informaciją per VSAKIS sistemą finansų ministro nustatyta tvarka.
33. Įstaiga, atlikdama kasmetinę inventorizaciją, privalo inventorizuoti ir nebalansinėje sąskaitoje esančias beviltiškas skolas, sudarydama atskirus inventorizavimo aprašus. Šiuose aprašuose privaloma nurodyti skolininko pavadinimą (vardą, pavardę), skolos pripažinimo beviltiška datą ir tikslią sumą.
34. Inventorizacijos metu nustatytas turto (skolų) nuvertėjimas registruojamas apskaitoje mažinant turto balansinę vertę ir pripažįstant ataskaitinio laikotarpio sąnaudas. Finansinis turtas galutinai nurašomas iš apskaitos registrų tik tada, kai Įstaiga netenka teisės jį kontroliuoti.

VI SKYRIUS
BAIGIAMOSIOS NUOSTATOS

35. Įstaigų darbuotojai privalo imtis visų įmanomų priemonių, siekdami užkirsti galimybę susidaryti beviltiškoms skoloms ir dėti maksimalias pastangas susidariusioms skoloms išieškoti.
36. Už tinkamą šio Aprašo nuostatų įgyvendinimą ir kontrolę tiesiogiai atsakingi Įstaigų vadovai.
37. Dokumentai, kuriais remiantis skolos buvo pripažintos beviltiškomis ir nurašytos, privalo būti saugomi Lietuvos Respublikos dokumentų ir archyvų įstatymo bei kitų teisės aktų nustatyta tvarka ir terminais.
38. Visi šiame Apraše neaptarti klausimai sprendžiami vadovaujantis galiojančiais Lietuvos Respublikos įstatymais, Vyriausybės nutarimais, Finansų ministro įsakymais bei Viešojo sektoriaus apskaitos standartais.

39. Šis Aprašas gali būti keičiamas, papildomas ar pripažįstamas netekusiu galios Jurbarko rajono savivaldybės tarybos sprendimu.



JURBARKO RAJONO SAVIVALDYBĖS ADMINISTRACIJOS
INFRASTRUKTŪROS IR TURTO SKYRIUS


AIŠKINAMASIS RAŠTAS

PRIE JURBARKO RAJONO SAVIVALDYBĖS TARYBOS SPRENDIMO „DĖL SKOLŲ PRIPAŽINIMO BEVILTIŠKOMIS, JŲ NURAŠYMO, APSKAITOS IR INVENTORIZAVIMO TVARKOS APRAŠO PATVIRTINIMO“   PROJEKTO

2026 m. rugpjūčio     d.
Jurbarkas

	1. Sprendimo projekto tikslai ir uždaviniai.

	Sprendimo projekto tikslas – patvirtinti aktualų ir galiojančius teisės aktus atitinkantį Skolų pripažinimo beviltiškomis, jų nurašymo, apskaitos ir inventorizavimo tvarkos aprašą (toliau – Aprašas). Pagrindinis uždavinys yra nustatyti vieningą procedūrą Jurbarko rajono savivaldybės administracijoje ir biudžetinėse įstaigose, kaip įrodyti skolų beviltiškumą, pagrįsti pastangas jas susigrąžinti bei teisingai nurašyti iš apskaitos registrų.

	2. Dabartinis teisinis reguliavimas.

	Šiuo metu savivaldybių finansinė apskaita ir turto valdymas yra griežtai reglamentuojami Viešojo sektoriaus apskaitos ir finansinės atskaitomybės standartų (VSAFAS), ypač 17-ojo standarto „Finansinis turtas ir finansiniai įsipareigojimai“. Taip pat galioja Lietuvos Respublikos Vyriausybės 2022 m. patvirtintos naujos Inventorizacijos taisyklės bei Finansų ministro taisyklės dėl skolų beviltiškumo įrodymo. Parengtas projektas užtikrina šių teisės aktų nuostatų įgyvendinimą vietos lygmeniu.

	3. Siūlomos naujos teisinio reguliavimo nuostatos.

	Apraše siūloma nustatyti aiškius kriterijus, kada skola pripažįstama beviltiška:
· Kai skola neviršija 50 eurų ir jos nepavyksta atgauti per 3 metus.
· Kai skola viršija 50 eurų ir jos nepavyksta atgauti per 5 metus (turint papildomus įrodymus).
· Specifiniais atvejais (skolininko mirtis, likvidavimas, bankrotas), neatsižvelgiant į terminus, jei yra tai patvirtinantys dokumentai.
· Nustatoma sprendimų priėmimo kompetencija: Įstaigos vadovas nurašo skolas iki 1 000 eurų, o didesnes sumas – Savivaldybės taryba.
· Nustatomas 10 metų nurašytų skolų stebėjimo terminas nebalansinėse sąskaitose.

	4. Laukiami teigiami rezultatai.

	Tikimasi, kad patvirtinus Aprašą bus užtikrintas didesnis finansinės atskaitomybės skaidrumas ir tikslumas savivaldybės įstaigose. Bus aiškiai paskirstytos atsakomybės tarp įstaigų vadovų ir tarybos, supaprastės mažų skolų administravimo procesas, kai išieškojimo išlaidos viršija pačią skolą.
5. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.
1. Piktnaudžiavimas ir apgaulė nurašant skolas.
· Galima pasekmė: Skola gali būti pripažinta beviltiška dėl apgaulės, piktnaudžiavimo ar tyčinio susilaikymo nuo veiksmų, siekiant naudos skolininkui ar trečiosioms šalims. Tai gali lemti savivaldybės biudžeto praradimus.
· Priemonės išvengti:
· Nustatyta, kad jei mokesčių administratorius nustato apgaulės faktą, nurašyta suma vėl pripažįstama pajamomis, o subjektui skaičiuojamos baudos ir delspinigiai.
· Būtinas Antikorupcinės komisijos dalyvavimas atliekant teisės akto projekto vertinimą.
· Sprendimų priėmimo kompetencijų pasidalijimas: didesnes nei 1 000 eurų sumas nurašo tik Savivaldybės taryba, taip užtikrinant viešumą ir kolegialų sprendimą.
2.Nepakankamos pastangos skolai susigrąžinti.
· Galima pasekmė: Skolos gali būti nurašomos per anksti, neįdėjus maksimalių pastangų jų išieškojimui, ypač jei darbuotojai skolas pripažįsta beviltiškomis dėl savo nerūpestingumo.
· Priemonės išvengti:
· Aprašas reikalauja turėti pastangas įrodančius dokumentus (antstolių aktus, teismo sprendimus, registruotus laiškus), o ne tik konstatuoti beviltiškumo faktą.
· Sprendimas priimamas tik remiantis specialiai sudarytos komisijos motyvuotu siūlymu ir analize.
· Įstaigų vadovai privalo asmeniškai užtikrinti, kad būtų užkirstas kelias beviltiškoms skoloms susidaryti.
3.Finansinės atskaitomybės iškraipymas.
· Galima pasekmė: Neteisingas skolų nuvertėjimo registravimas arba pavėluotas nurašymas gali iškraipyti savivaldybės finansinių ataskaitų rinkinius.
· Priemonės išvengti:
· Privaloma vadovautis VSAFAS standartais (ypač 17-uoju standartu) bei atlikti kasmetinę skolų inventorizaciją.
· Nustatytas turto nuvertėjimas privalo būti registruojamas tą patį ataskaitinį laikotarpį, kai nustatomi nuvertėjimo požymiai.
4.Galutinai prarasta galimybė atgauti lėšas po nurašymo.
· Galima pasekmė: Nurašius skolą iš balanso, apie ją gali būti „pamiršta“, nors skolininko turtinė padėtis ateityje gali pasikeisti.
· Priemonės išvengti:
· Nurašytos skolos privalo būti įtraukiamos į nebalansines sąskaitas ir ten saugomos bei stebimos 10 metų.
· Kasmetinės inventorizacijos metu privaloma inventorizuoti ir nebalansinėje sąskaitoje esančias skolas.
· Jei pasikeičia aplinkybės ir nurašyta skola atgaunama, visa suma privalo būti nedelsiant įtraukta į pajamas ir pervedama į biudžetą.
5.Proceso neskaidrumas ir dokumentų saugojimo rizikos.
· Galima pasekmė: Jei nėra aiškios dokumentavimo tvarkos, gali būti sunku pagrįsti nurašymo teisėtumą išorės audito (pvz., Valstybės kontrolės) metu.
· Priemonės išvengti:
· Visi dokumentai, kuriais remiantis skola nurašyta, turi būti saugomi tokią pat tvarką ir laikotarpį kaip ir kiti buhalterinės apskaitos dokumentai.
· Savivaldybės kontrolės ir audito tarnyba privalo reguliariai tikrinti, ar savivaldybės turtas (įskaitant gautinas sumas) valdomas teisėtai ir efektyviai.

	6. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą..

	Nėra

	7. Ar reikalingas projekto antikorupcinis vertinimas.
Reikalingas

	8. Projekto iniciatorius, autorius ar autorių grupė.

	Infrastruktūros ir turto skyrius ir centrinė administracijos buhalterija

	9. Kiti, autorių nuomone, reikalingi pagrindimai ir paaiškinimai.
Ekonominis naudingumas ir racionalumas: Pažymėtina, kad nustatytas 50 eurų kriterijus mažoms skoloms nurašyti yra pagrįstas ekonominio racionalumo principu. Dažnu atveju vien tik registruoto laiško siuntimo, antstolio paslaugų ar teismo proceso išlaidos viršija pačią skolos sumą, todėl tokių skolų tolesnis administravimas tampa nuostolingas savivaldybės biudžetui.
Teisinis suderinamumas ir aktualumas: Sprendimo projektas yra būtinas, siekiant savivaldybės vidaus dokumentus suderinti su aktualia redakcija Lietuvos Respublikos Vyriausybės patvirtintų Inventorizacijos taisyklių bei 17-ojo VSAFAS standarto nuostatomis. Tai užtikrina, kad savivaldybės finansinė atskaitomybė neklaidins išorės vartotojų ir auditorių.
Skaidrumo ir kontrolės užtikrinimas: Apraše numatytas kompetencijų pasidalijimas (įstaigos vadovas nurašo sumas iki 1 000 eurų, o Savivaldybės taryba – virš 1 000 eurų) bei specialios komisijos sudarymas užtikrina „keturių akių“ principą ir mažina korupcijos bei piktnaudžiavimo riziką.
Finansinės drausmės griežtinimas: Paaiškintina, kad skolos nurašymas iš balanso nereiškia galutinio prievolės panaikinimo. Perkėlimas į nebalansines sąskaitas 10 metų laikotarpiui užtikrina tolesnę kontrolę: jei skolininko turtinė padėtis pasikeistų (pvz., atsirastų paveldimas turtas), skola galėtų būti vėl grąžinta į apskaitą ir išieškota.
Suderinamumas su kitais aktais: Šis projektas tiesiogiai papildo Savivaldybės administracijos direktoriaus patvirtintą Skolų išieškojimo tvarką, suformuodamas galutinį skolos „gyvavimo ciklo“ etapą, kai visos išieškojimo priemonės jau yra išnaudotos.
Atsakomybė už klaidingus duomenis: Autorių nuomone, svarbu pabrėžti, kad jei nurašymas įvyktų dėl apgaulės ar piktnaudžiavimo, nurašyta suma būtų vėl pripažinta pajamomis, o atsakingiems asmenims būtų taikomos teisės aktuose numatytos sankcijos.

	10. Sprendimas įteikiamas (kam ir kiek egz.).

	Rengėjai per DBSIS

